google/wiki40b huggingface dataset:
יוסף קלנר

ביוגרפיה

למד בישיבת נתיב מאיר ובישיבת מרכז הרב, בה היה מקורב לרב צבי יהודה קוק ושם גם למד אצל הרב צבי טאו.
מלמד בנתיבות אמונה, בבית המדרש לבוגרי צבא ובמכינה קדם-צבאית בני דוד בעלי, בישיבת מעלה אליהו, במכון מאיר, בישיבת עטרת ירושלים ועוד.
תושב מעלה הזיתים בירושלים, נשוי למיכל ואב לשבעה.
הרב קלנר רואה ברב צבי טאו את ממשיך דרכו הבלעדי של הרב צבי יהודה קוק בהכרעות בנושאים ציבוריים, ומייחס זאת לרב צבי יהודה קוק עצמו.
אחד מתלמידיו הקרובים הוא הרב חגי לונדין.

דעות ופולמוסים

בשיעור שהעביר בישיבה בעלי בשנת 2013 בנושא שאלות ותשובות על נטיות הפוכות, אמר כי הומוסקסואליות היא "תופעה לא נורמלית. זוהי מחלה. האנשים האלה הם חולים, הם חולי נפש. הם נולדו ככה? זה לא עושה אותם ללא חולי נפש. גם בלי קשר לתורה, מבחינת עובדתית זוהי סטייה". עוד אמר: "אתה מתפקד מינית על פי נטייתך הפרוורטית? זה תועבה. אבל אם הוא לא – זה צדיק עליון". ביולי 2016 נמתחה על דבריו ביקורת, והקלטת השיעור הוסרה מאתר המכינה.
בשיחה שהעביר ב-2014 מתח ביקורת חריפה על מפלגת הבית היהודי וחברי הכנסת שלה, והאשים אותם בבגידה, על רקע מה שהגדיר כגל חקיקה אנטי-דתית. בשיעור אחר יצא בביקורת חריפה על תופעת ה־"דתיים לייט", וכינה אותם "בהמות עם כיפה על הראש".
במסגרת קמפיין לפרסום התבטאויות קיצוניות ממאגר ההקלטות של מוסדות עלי, צוטטו בכלי התקשורת מספר פעמים דברים שאמר בשיעורים שבמאגר. בפברואר 2018 פורסם קטע משיעור בו אמר שנשים בטבען מוגבלות מבחינה רוחנית ולכן אינן מגיעות לרוב להישגים גבוהים כגון פרסי נובל, וקיימות מעט ראשות ממשלה. הוא הסביר שיש נשים יוצאות דופן, דוגמת דבורה הנביאה, וכינה אותן "מוטציות". קלנר פרסם תגובה לדברים ובה התנצל על האופן שבו התנסח, אך המשיך להחזיק בעמדתו העקרונית בדבר הרוחניות המוגבלת של נשים והבהיר כי מנגד לנשים יש נטיות טבעיות רכות וישרות ואת תפקידן כאימהות.
I Won't Let You Walk Away

וידאו קליפ

הקליפ הרשמי לשיר הועלה ב-24 בפברואר 2015 לערוץ היוטיוב של Ultra Records.
הפארק האולימפי (בייג'ינג)

הפארק האולימפי של בייג'ינג הוא מתחם מתקני ספורט שנבנה עבור משחקי אולימפיאדת בייג'ינג.
סיירת האבדון (סדרת טלוויזיה)

תקציר העלילה

לאחר אירועי "טיטאנים", חברי סיירת האבדון - אלסטי גירל, רובוטמן, איש הנגטיב, קרייזי ג'יין והמגויס החדש, סייבורג - המונהגים על ידי ד"ר נילס קאולדר, נאלצים לצאת למשימה למנוע מנבל על-טבעי הידוע בשם מיסטר נובודי להשתלט על העולם.

פיתוח

ב-10 בפברואר 2018, היוצר והמפיק-שותף של "טיטאנים", ג'ף ג'ונס, חשף שהפרק הרביעי בסדרה, שייקרא "סיירת האבדון" וייכתב על ידו, יציג את צוות "סיירת האבדון". ב-14 במאי 2018, הוכרז ש-"DC Universe" הזמינה סדרת ספין-אוף ל"טיטאנים", שיתמקד בחברי "סיירת האבדון", ועונתה הראשונה תהיה בהיקף של שלושה עשר פרקים ובכורת השידור שלה תתקיים בשנת 2019. ג'רמי קארבר יצר את הסדרה והפיק אותה לצדם של ג'ונס, גרג ברלנטי ושרה שכטר. חברות ההפקה "Berlanti Productions" וחטיבת הטלוויזיה של האחים וורנר היו מעורבות בתהליכי ההפקה של הסדרה.

ליהוק

בפברואר 2018, הוכרז ליהוקם של השחקנים השונים לחברי צוות "סיירת האבדון" עבור הופעות אורח ב"טיטאנים", עם פוטנציאל אפשרי לתפקיד משני - ברונו בישיר כד"ר נילס קאולדר/צ'יף, אפריל בולביי כריטה פאר/אלסטי גירל, ג'ייק מייקלס כקליף סטיל/רובוטמן, ודוויין מרפי כלארי טריינור/איש הנגטיב.
ביולי 2018, הוכרז שבולביי תשוב לגלם את דמותה כריטה פאר מ"טיטאנים" בסדרת הספין-אוף, ושדיאן גררו לוהקה לדמותה של קרייזי ג'יין. באוגוסט 2018, חוויאר וייד לוהק לדמותו של ויקטור סטון/סייבורג, אלן טודיק לוהק לדמותו של אריק מורדן/מיסטר נובודי, וברנדן פרייזר ורילי שאנאן לוהקו כקליף סטיל/רובוטמן, כשפרייזר ידבב את סטיל ויגלם את דמותו בפלאשבקים, בעוד שאנאן יגלם את דמותו של רובוטמן פיזית, ובכך החליפו את מייקלס שגילם את דמותו ב"טיטאנים". בחודש שלאחר מכן, טימותי דלטון לוהק לדמותו של ד"ר נילס קאולדר/צ'יף, ובכך החליף את בישיר שגילם את דמותו ב"טיטאנים", ובאוקטובר 2018, מאט בומר ומתיו זוק לוהקו לדמותו של לארי טריינור/איש הנגטיב, ובכך החליפו את מרפי שגילם את דמותו ב"טיטאנים". בדומה לרובוטמן, בומר מדבב את טריינור ומגלם את דמותו בפלאשבקים, כאשר זוק מגלם את איש הנגטיב פיזית.

צילומים

הצילומים לעונתה הראשונה של הסדרה החל ב-30 באוגוסט 2018, באולד קוניירס, ג'ורג'יה. הצילומים התקיימו גם בלורנסוויל ובאחוזת בריארקליף שג'ורג'יה עד ספטמבר 2018.

שידור

עונתה הראשונה של הסדרה עלתה לראשונה לשידור בשירות של "DC Universe" ב-15 בפברואר 2019, והיא עתידה לעלות לשידור עד ל-24 במאי 2019 ולכלול 15 פרקים.

ביקורות

באתר הביקורות "Rotten Tomatoes", הסדרה זכתה לדירוג של 93% על בסיס 19 ביקורות, עם דירוג ממוצע של 7.7/10. הקונצנזוס הביקורתי של האתר אמר: "DC Universe מצאה חומר מהפכני באיטרציה הנוכחית של סיירת האבדון תודות לקאסט המחויב באופן מלא, וכתיבה מלאת אמונה במוזרויות". האתר "Metacritic", שמשתמש בשקלול ממוצע, נתן לסדרה ציון של 68 מתוך 100 על בסיס על 6 ביקורות, דבר המציין "ביקורות חיוביות לרוב".
סביבת היווצרות

שלב פגמטיטי

לאחר הגיבוש המפריט, כשהמאגמה התקררה לכדי 600-400°C, שארית הנוזל עשירה בסיליקה, במים ובמתכות. הנוזל נדחס לתוך סדקים ומתגבש כאשר הוא מתקרר, ויוצר עורקים (פגמטיטים) בעלי גבישים גדולים. תוצרים של שלב זה: המינרלים קוורץ, אורתוקלז, מוסקוביט, ביוטיט, אפטיט, טורמלין, טופז ופלואוריט.

מרבצים הידרותרמיים

מרבצים הידרותרמיים (הידרו=מים, תרמו=חום) מתאפיינים בהתגבשות מתוך תמיסה במים חמים. מי גשם שחילחלו לעומק אלפי מטרים התחממו והמסו מלחים מסלעי הסביבה. תוצרים של שלב זה הם מינרלים בעלי גבישים גדולים: קלציט, פלואוריט, מינרלי נחושת, מינרלי מנגן ותחמוצות ברזל.

פומרולה

פומרולה (fumarola) – אדי מים ותערובת גזים המיתמרים מסדקים בהרי געש כבויים למחצה – SO₂,HCl,CO₂.

סולפטרה

סולפטרה (solfatara) – נביעה של מים חמים עשירים בחומצה גופריתית – H₂SO₄ המאכלת סלעים בדרכה.

סביבה געשית

סביבה זו נקראת גם "סביבה וולקנית" על שם וולקן – אל האש והנפחות במיתולוגיה הרומית – שעל פי המסופר עבד בסדנה תת-קרקעית בהר געש באי וולקנו באיים הליפאריים מצפון לסיציליה שהיה פעיל באותה עת. הר הגעש וולקנו הפך שם נרדף לכל הרי הגעש. בסביבה זו נוצרים סלעים געשים, המכונים גם סלעי פרץ, סלעי וולקניים או סלעים אקסטרוסיביים.
חומר סלעי מותך (מאגמה) פורץ ממעמקים אל פני השטח, שם הוא נקרא לבה. הרכב הלבה זהה להרכב המאגמה שקדמה לה. מן הלבה מתנדפים מים וגזים שונים שהיו מומסים בה. הלבה מתקררת על פני השטח במהירות רבה ויוצרת סלע זעיר גביש, ולעיתים נוצרת זכוכית געשית (אובסידיאן). מהתקררות זו נוצר מגוון של סלעים וגעשיים, הדומים בהרכבם לסלעים מגמטיים שנוצרו מאותה מאגמה – לבד מגודל הגביש.

סביבה חופית

סביבה חופית מהווה גבול מעבר ומגע בין סביבה יבשתית לסביבה ימית. בסביבה זו נוצרים סלעים שמקורם בבליה יבשתית המתגבשים בחומר מלכד מסביבה ימית. לדוגמה: כורכר, שהוא אבן חול מגובשת בגיר ממוצא ימי. סלעים נוספים הנוצרים בסביבה זו הם סלעי חוף – קלקארניט (Calcarenite) – הבנויים מחול ומשרידי צדפות המלוכדים גם הם בגיר ימי.

סביבה ימית

סלעים מסביבה זו נוצרים מהרבדה בתוך ים. הרכב הסלעים משתנה בהתאם לתנאים השונים המתרחשים בעת ההיווצרות: עומק המים, זרמים ויצורים החיים באזורי ים שונים.
ההרבדה הימית היא שכבתית, בדומה להרבדה אגמית, וההבחנה ביניהן מתבצעת באמצעות מאובנים.

סביבה אוופוריטית

סביבה אוופוריטית היא סביבה של התאדות-יתר המתקיימת גם ביבשה (אגמים) וגם בים (לגונות רדודות). סביבה זו מתאפיינת במים רדודים, בהתאדות מהירה של המים, ובחוסר בהספקת מים טריים. המים מתאדים וריכוז המלחים בהם גדל, עד כי הם מגיעים לרוויה ושוקעים אל הקרקעית.
CD Projekt RED

היסטוריה

לאחר יציאתו של The Witcher ב-2007, ל-CD Projekt RED היו מספר פרויקטים בפיתוח. רובם הגדול של המשחקים בוטלו, כתוצאה מבעיות כלכליות גדולות שהיה לחברת האם שלה, CD Projekt במהלך המשבר הכלכלי של 2009-2010. בפברואר 2008, חברת האם של CD Projekt RED, ‏CD Projekt רכשה את חברת Metropolis Software אשר מוזגה לאחר מכן עם CD Projekt RED. במהלך הזמן הזה, Metropolis Software עבדה על משחק יריות מגוף ראשון בשם They. המשחק נכנס למצב המתנה ב-2009 עם מיזוגו של הסטודיו, כש-CD Projekt נאבקה עם בעיות כלכליות. לאחר מכן נחשף שלאחר המיזוג עם CD Projekt RED, ‏They היה אמור להיות שונה מהחזון המקורי של Metropolis Software והיה אמור להיות יותר מרוכז בפיתוח העלילה תוך שאיפה מהמשחקים BioShock ו-Half-Life 2.‏ CD Projekt RED הצהירה כי They זהו רק שם זמני וכי המשחק אמור לצאת לאור תחת שם שונה. השם הסופי שנקבע, על פי שמועות, הוא Interference.
כמו כן, CD Projekt RED מתכננת להוציא לאור שתי חבילות הרחבה למשחק The Witcher הראשון. שתי ההרחבות התמקדו באופן רופף על הסיפור ובוטלו לפני שבכלל הוכרז עליהם רשמית. CD Projekt התעניינה ביצירת תוכן נוסף ל-The Witcher באותה דרך שבה מודים בתשלום נוצרים במשחק נוורווינטר נייטס וכן יצרה קשר עם שני מפתחים שחברת BioWare המליצה עליהם. חבילת ההרחבה הראשונה נקראה The Witcher: Scars of Betrayal ופותחה על ידי Ossian Studios, המפתחת של חבילת ההרחבה "מסתורי וסטגייט" של המשחק נוורווינטר נייטס 2. סיפור ההרחבה Scars of Betrayal הוא סיפור עצמאי אשר מתרחש בכפר הקטן של קורקובה (Kurcova) ומספר אודות גארלט שנתפס ברשת של תככים משולבים ויחסים בין-אישיים מורכבים. חבילת ההרחבה השנייה נקראה The Witcher: Outcast ופותחה על ידי roXidy, המפתחת של מוד הפרמיום של נוורווינטר נייטס בשם "Wyvern Crown of Cormyr". הסיפור מתרחש באי פראו (Faroe) שבקבוצת איי סקליג (Skellige Islands), אחד מהמקומות שנכללו ב-The Witcher 3: Wild Hunt. כמו כן, CD Projekt RED עובדת על המשחק Cyberpunk 2077, משחק תפקידים מסוג עולם פתוח המבוסס על משחק מערכת לוח שולחן בשם Cyberpunk 2020 שנוצרה על ידי מייק פונדסמית'.

הסברה

CD Projekt RED לא מסתירה את התנגדותה להכללת טכנולוגיית DRM במשחקי וידאו ותוכנות. החברה מאמינה כי DRM לא אפקטיבי מספיק בשביל לעצור פיראטיות תוכנה. טענות אלו מתבססות על מידע המכירות של The Witcher 2: Assassins of Kings. ‏CD Projekt RED מצאו שהמהדורה הראשונית שלהם, שכללה טכנולוגיית DRM הורדה באופן פיראטי כ-4.5 מיליון פעמים בעוד שהשחרור מחדש ללא DRM הורדה באופן פיראטי פי כמה וכמה פחות פעמים מאשר הגרסה עם ה-DRM. כתוצאה מכך, CD Projekt RED הוציאה לאור את The Witcher 3: Wild Hunt ללא כל טכנולוגיית DRM כבר מההתחלה.
מועז חסן

קריירת מועדונים

חסן גדל במחלקות הנוער של סטאד רפאל ושל פרז'וס. בשנת 2010 הגיע למחלקת הנוער של ניס מליגת העל הצרפתית. בשנת 2012 החל חסן לשחק בניס II, קבוצת המילואים של המועדון. ב-25 בספטמבר 2013 ערך חסן את הופעת הבכורה שלו בקבוצה הראשונה של המועדון, כששיחק 90 דקות בהפסד 2-0 לנאנט במסגרת המחזור השביעי בליגה. בשל הרחקתו של דויד אוספינה, השוער הראשון של המועדון. הוא ערך חמש הופעות ליגה בעונת 2013/2014. בעונת 2014/2015, לאחר עזיבתו של דויד אוספינה לארסנל, היה חסן השוער הראשון של הקבוצה, וערך 30 הופעות ליגה. בעונת 2015/2016 ערך חסן 14 הופעות ליגה נוספות.
ב-27 במרץ 2018 ערך את הופעת הבכורה שלו בנבחרת תוניסיה.
גליטר פורס

תקציר העלילה

העלילה מספרת על חמש נערות אשר משיגות כוחות גליטר, שבעזרתם הן נלחמות ברשעים שונים שהופכים את כדור הארץ ואת ממלכת ג'ובילנד לאפלים.
מרדכי גילולה

חייו

מרדכי גילולה נולד בעפולה, בן לחלוצים מפולין ובסרביה. אביו משה היה מנהל המכירות בבית החרושת 'פניציה', ואמו חיה מזכירת איגוד המהנדסים בחיפה. צבי גילולה הוא אחיו הצעיר. הוא גדל בחיפה, שם למד בבית הספר העממי גאולה ובבית הספר התיכון ביאליק והיה ספורטאי מצטיין. שירת בצבא בחיל המודיעין והשתחרר בדרגת סגן. עשה את חוק לימודיו לתואר הראשון במקרא ובהיסטוריה של עם ישראל באוניברסיטה העברית בירושלים. תוך לימודי המקרא למד מצרית קדומה בתור שפת עזר לחקר המקרא אצל פרופ' ח"י פולוצקי, מייסד אסכולת ירושלים של חקר הבלשנות המצרית, והשפה, ובעיקר פולוצקי, שבו את לבו. והוא החליט להתמחות במצרית כתחום לימודיו העיקרי. את עבודת הגמר לתואר מוסמך כתב על ההשפעה של ספרות החכמה המצרית על ספר משלי, ואת התואר סיים בשנת 1964. את עבודת הדוקטורט עשה בהנחיית פולוצקי. פולוצקי, תלמידתו פרופ' שרה ישראלית-גרול, וגילולה הם החוקרים שהיוו בזמנם את האסכולה. את עבודת הדוקטור, "מליות אנקליטיות במצרית קלאסית", הגיש בשנת 1968. עשה פוסט-דוקטורט באוניברסיטת שיקגו בשנים 1969–1972. בשובו ארצה ב-1972 החל ללמד בחוג לארכאולוגיה ולתרבויות המזרח הקדום שבאוניברסיטת תל אביב. שהה בשבתונים באוניברסיטאות אוקספורד והסורבון. הוא עסק שנים רבות בכתיבת ספר דקדוק של השפה המצרית שהזמינה אצלו אוניברסיטת אוקספורד, אך לא עלה בידו לסיים את המשימה.
גילולה חקר את תרבות מצרים הפרעונית ואת השפה המצרית ובכך המשיך את מחקריו של מורהו פולוצקי שהתמחה בשפות המצריות. הוא עסק בתחביר של הטקסטים שנכתבו מעל גבי ארונות המתים, מראשית האלף השני לפני הספירה וחקר את הזיקה בין המצרית האמצעית והשפות השמיות האחרות.
מרדכי גילולה הניח אחריו אישה, פרופסור דבורה גילולה, ושלושה ילדים.

מחקריו

בעבודת הדוקטור ובמחקריו שאחריה חקר גילולה את תפקידן של המליות האנקליטיות בשפה המצרית, שנחשבו קודם לכן לבעלות הדגשה פרוזודית בלבד. הוא בדק את הדגמים המדויקים בהם מופיעה כל מלית ומלית והראה שלצד מליות בעלות משמעות לקסיקלית גרידא יש גם מיליות בעלות שימוש דקדוקי. התגלית הבולטת ביותר והמהפכנית ביותר בשטח הדקדוק המצרי היא תגליתו של פולוצקי בדבר תפקידם של הזמנים המשניים במצרית. מסקנות עבודתו של גילולה מסתמכות על תורתו של פולוצקי, מאשרות את שיטתו ומהוות הוכחה לנכונותה. הוא המשיך את דרכו של פולוצקי גם בחקר משפטים שמניים במצרית ובקופטית.
גילולה השתמש בהזדמנות שנקרתה לו לכתוב ביקורת על הספר של זצינגר (Satzinger) כדי לפרסם את ממצאיו באנגלית. הביקורת הזאת היא עד היום בסיס לחקר הדקדוק המצרי, שעליה מסתמכים הבלשנים שאינם קוראי עברית.
הארכיון של מרדכי גילולה נמצא ב-Griffith Institute, אוניברסיטת אוקספורד.
מגן לעורף

עמותת מגן לעורף היא עמותה שנוסדה בדצמבר 2008, ופועלת להגברת המודעוּת הציבורית בישראל לנושא איום הרקטות והטילים על ישראל, ולמענה לאיום - פיתוח מערכות הגנה מפני טילים. במיוחד מנסה העמותה לקדם פתרון של יירוט רקטות ופצצות מרגמה באמצעות מערכות המבוססות על לייזר. ראשי העמותה, קבוצת מומחים לנושא, מנסה לקדם פעילות בתחום הביטחון הלאומי של המדינה, בדרך של דיון ציבורי.
העמותה היא עמותה שנייה הפועלת בנושא, לאחר העמותה הישראלית להגנה בפני טילים.
עצם הכברה

תפקיד

בעופות נודדים ובבעלי חיים נודדים אחרים קיים בעצם הכברה משקע ביולוגי של מגנטיט. מינרל זה מאפשר לעופות ולבעלי החיים לחוש את כיוונו של השדה המגנטי של כדור הארץ ועוזר להם לנווט באופן דומה לפעולתו של מצפן. לבני האדם קיים משקע מגנטיט דומה שתפקידו טרם הובהר, אך ייתכן והוא שריד של תכונה שהייתה לאבותינו ונעלמה במשך השנים.
טום בוסרט

ביוגרפיה

ב-1997 סיים בוסרט תואר ראשון בכלכלה ומדע המדינה באוניברסיטת פיטסבורג ולאחר מכן השתלם באוניברסיטת ג'ורג'טאון בפוליטיקה השוואתית ומערכות כלכליות. ב-2003 סיים תואר JD במשפטים מאוניברסיטת ג'ורג' וושינגטון.
לאחר לימודי התואר הראשון עבד כעוזר היועץ המשפטי של ועדת הרפורמות הממשלתיות והפיקוח בבית הנבחרים של ארצות הברית, ובתקופת לימודי המשפטים עבד כעוזר משפטי במשרד היועץ העצמאי של ארצות הברית . לאחר שהוסמך כעורך דין עבד בסוכנות לעסקים קטנים ובינוניים של ארצות הברית כעוזר ליועץ המשפטי. ב-2004 מונה ליועץ משפטי ב-FEMA.
ב-2005, בתקופת ממשלו של נשיא ארצות הברית ג'ורג' ווקר בוש, החל לעבוד בבית הלבן, שימש אחראי על מדיניות ההגנה על תשתיות, ב-2007 מונה לעוזר לנשיא לענייני מדיניות מוכנות המדינה וב-2008 למשנה לעוזר הנשיא לביטחון המולדת. לאחר חילופי השלטון הקים חברת ייעוץ בתחום ניהול הסיכונים.
ב-2017 מונה ליועץ לביטחון המולדת בממשלו של נשיא ארצות הברית דונלד טראמפ, ובסוף ינואר נחתם צו שנתן לו מעמד זהה לזה של היועץ לביטחון לאומי ולחבר במועצה לביטחון לאומי, אך באפריל 2017 שונה מעמד היועץ לביטחון המולדת והוא חזר להיות כפוף ליועץ לביטחון לאומי.
בוסרט שימש כנציג הבית הלבן בהובלת הטיפול בנזקי סופות הוריקן מריה והוריקן אירמה שפגעו בפוארטו ריקו ובפלורידה ובהוריקן הארווי שפגע בטקסס במהלך החודשים אוגוסט-ספטמבר 2017.
ב-10 באפריל 2018 הודיע על התפטרותו.
צ'אדור

צ'אדור (בפרסית: -چادر "אוהל") הוא בגד מסורתי לנשים מוסלמיות, בדרך כלל בצבע לבן, כחול או שחור. הצ'אדור נלבש בעת יציאתה של האישה מביתה ומכסה את כל גופה של האישה מהראש עד הרגליים.
החלק בצ'אדור שמסתיר את הפנים עשוי בדרך כלל מבד מוסלין ואילו החלק שמכסה את השיער עשוי בדרך כלל מכותנה.
הצ'אדור נפוץ בעיקר באיראן.
בימי שלטונו של רזא ח'אן השאה הראשון באיראן הוא פעל בין היתר להתמערבות ולכן ב-1936 חוקק חוק על איסור לבישת צ'אדור או רעלה בציבור, עד כדי כך שהיו שוטרים ברחובות שהיו קורעים את הבגד מעל ראשן של הנשים. הצ'אדור הפך להיות גם כלי פוליטי מצד המנהיגים הדתיים. לאחר המהפכה האיראנית, הוחלט כי נשים יעטו את הצ'אדור או הרעלה בציבור, והחוקים נאכפו על ידי משמרות המהפכה.
יוברט גוף

תחילת דרכו

גוף נולד ב-12 באוגוסט 1870, לגנרל צ'ארלס ג'ון סטנלי גוף והרייט אנסטסיה דה לה פור, בתו של ג'ון ויליאם, ברון דה לה פור. בשנת 1888 התגייס גוף לצבא בריטניה, והצטרף לרגימנט נושאי הרומח ה-16 של המלכה. בשנת 1894 הועלה גוף לדרגת קפטן, ובשנים 1897–1898 השתתף במבצע טירה להגנת מעבר ח'ייבר. במהלך מלחמת הבורים פיקד גוף על כוח פרשים, ואף קיבל דרגת כבוד של לוטננט קולונל. בשנת 1901 ספג גוף תבוסה בקרב נהר בלאד פרוט, ואף נפצע במהלכו, אולם כישלון זה לא הפריע להמשך התקדמותו. לאחר המלחמה מילא גוף תפקידי פיקוד ומטה, ובשנת 1907 מונה למפקד רגימנט נושאי הרומח ה-16 של המלכה. בשנת 1911 הועלה גוף לדרגת בריגדיר, ומונה למפקד חטיבת הפרשים ה-3. באביב 1914 הודיע גוף שבמקרה שייאלץ לפעול כנגד מתנדבי אלסטר, יתפטר מהצבא, ובעקבות כך הושעה מתפקידו.

אחריתו

בשנת 1919 מונה גוף לראש המשלחת הבריטית למדינות הבלטיות, ובשנת 1922 פרש מהצבא. בין השנים 1936–1943 היה גוף קולונל הכבוד של רגימנט נושאי הרומח ה-5/ה-16 המלכותי של המלכה. בשנת 1939 חזר גוף לצבא, ושירת במשמר המולדת עד לשנת 1942.
גוף מת בביתו שבלונדון מדלקת ריאות ב-18 במרץ 1963, והשאיר אחריו 4 בנות.
אברהם קלמנוביץ

תולדות חייו

נולד בשנת תרנ"א בעיירה דליאטיץ לרב אהרן אריה לייב קלמנוביץ. למד באיישישוק, שם היה מקורב לרב העיירה רבי יוסף זונדל הוטנר. כעבור זמן נסע ללמוד בישיבת סלבודקה ולאחר מכן בישיבת טלז. בשנת תרע"ג, בהיותו בן 22, התמנה לרבנות העיירה ראקוב. בשנת תרפ"ב התמנה לנשיא ישיבת מיר. בשנת תרפ"ט התמנה לרבנות העיר טיקטין. היה פעיל בעסקנות הציבור החרדי בפולין והיה מקורב לחפץ חיים ולרבי חיים עוזר גרודזינסקי.

ועד ההצלה

בפרוץ מלחמת העולם השנייה נמלט הרב קלמנוביץ לווילנה, וממנה המשיך בתחילת 1940 לארצות הברית. בארצות הברית הוא הצטרף לוועד ההצלה, ופעל לסייע להצלת יהודים שנותרו באירופה. בין השאר הוא עסק בגיוס תרומות תוך שהוא עובר לשם כך בין ערי ארצות הברית. במיוחד עזר הרב קלמנוביץ בסיוע לתלמידי ישיבת מיר ורבניה בשנגחאי. הוא שלח להם חבילות סיוע וכן גמרות, בתחילה ישירות מארצות הברית, ולאחר הצטרפותה למלחמה דרך אורוגוואי וארגנטינה. כמה פעמים הוא נסע בשבת במסגרת מאמציו שהוגדרו פיקוח נפש בגלל מצבם של יהודי אירופה שתחת שלטון הנאצים. הרב קלמנוביץ ניסה להפעיל את השפעתו גם לכך שבעלות הברית יפציצו את מחנה אושוויץ, אך ללא הועיל.

ישיבת מיר בארצות הברית

אחרי המלחמה הקים הרב קלמנוביץ מחדש את ישיבת מיר בארצות הברית, עבור מאות הבחורים שהגיעו משאנגחאי, ועמד בראשה. במקביל להקמת הישיבה מחדש בארץ ישראל על ידי ראש הישיבה רבי אליעזר יהודה פינקל. הרב פינקל התנגד להקמת הישיבה בארצות הברית, ואף דרש מחתנו רבי חיים שמואלביץ והמשגיח רבי יחזקאל לוינשטיין לעזוב את הישיבה שם ולבוא לישיבה בארץ.

אוצר התורה

לאחר המלחמה הקים הרב קלמנוביץ על ידי הרב יוסף עבו רשת תלמודי תורה אוצר התורה בצפון אפריקה כחלק ממאבק בארגון אליאנס. את בוגרי הרשת שלח לישיבות באירופה וכן לישיבתו ישיבת מיר בארצות הברית.
דירק קמפת'ורן

ביוגרפיה

קמפת'ורן נולד בסן דייגו וגדל בסן ברנרדינו שבקליפורניה. הוא סיים את לימודיו התיכוניים בבית הספר התיכון סן גורגוניו והחל את לימודיו הגבוהים במכללת העמק של סן ברנרדינו. כשהחל את לימודיו במכללה זו הרחיק צפונה ועבר ללמוד באוניברסיטת איידהו, שם היה בוגר במדע המדינה ואף כיהן שנה כנשיא התאחדות הסטודנטים באוניברסיטה. עם תום לימודיו שימש קמפת'ורן כעוזרו של מנהל מחלקת הקרקעות של איידהו. ב-1982 ניהל קמפת'ורן את מסע הבחירות של סגן המושל פיל באט לתפקיד מושל המדינה, שהפסיד למועמד המפלגה הדמוקרטית המכהן, המושל ג'ון איוונס. ב-1983 התמנה קמפת'ורן למנהל יחסי הציבור הארצי של חברת FMC, עוסקת בפיתוח וייצור כימיקלים.
הניצחון הפוליטי והמשמעותי הראשון שלו היה ב-1985, כאשר נבחר לראשות עיריית בויסי, בירת איידהו. בתפקיד זה נהנה מפופולריות גבוהה ונבחר מחדש ללא התנגדות או מתחרים עד שעזב תפקיד זה ב-1993 למען ייצוג איידהו בסנאט של ארצות הברית. ב-1992 החליט סטיב סימס (Steve Symms), אז הסנאטור הרפובליקני המכהן של איידהו, שלא להתמודד לתקופת כהונה שלישית וקמפת'ורן התמודד למועמדות הרפובליקנית לתפקיד. בבחירות הכלליות הביס קמפת'ורן את ריצ'רד ה. סטלינגס, חבר בית הנבחרים של ארצות הברית. הוא היה צפוי להתמודד לבחירה מחדש ב-1998, אך במקום זאת החליט להתמודד לתפקיד מושל איידהו, שנותר ריק. המושל המכהן, פיל באט, טלטל את המדינה עם הכרזתו על פרישה לאחר תקופת כהונה אחת בלבד, כשגילו (71) משמש כגורם העיקרי לכך.
קמפת'ורן זכה בבחירות לתפקיד המושל בניצחון מוחץ, וקיבל 68% מהקולות בעוד יריבו הדמוקרטי, רוברט הנטלי, זכה ב-29% מהקולות בלבד. הוא נבחר מחדש ב-2002 עם 56% מהקולות. מטה הבחירות של קמפת'ורן השתמש בלמעלה מ-200 אלף דולר אמריקני יותר ממה שקיבל מתרומות לפני הבחירות, ולאחריהן בילה את השנתיים הבאות בגיוס כספים לשילום החוב שנצבר.
ב-16 במרץ 2006, קמפורתן מונה על ידי הנשיא ג'ורג' ווקר בוש להחליף את גייל נורטון כמזכיר הפנים של ארצות הברית ה-49. ב-10 במאי 2006, מינויו אושר בהצבעה קולית על ידי ועדת האנרגיה והמשאבים הטבעיים של הסנאט. המינוי אושר על ידי כלל חברי הסנאט של ארצות הברית ב-26 במאי, והתפטר מתפקידו כמושל על מנת לעמוד בראש מחלקת הפנים של ארצות הברית. סגן המושל ג'ים ריש החליף את קמפת'ורן כמושל, וכיהן בתפקיד בשארית כהונתו של קמפת'ורן. קמפתורן הוא מזכיר הפנים השני להגיע ממדינת איידהו. מושל איידהו לשעבר ססיל אנדרוס היה מזכיר הפנים תחת הנשיא ג'ימי קרטר בשנים 1977–1981. במרץ 2008 הזניק את הזרמת המים העצומה מאגם פאוול שעל גבול אריזונה-יוטה, במורד הערוצים המדבריים של הגרנד קניון.
אגן ניקוז

אגן ניקוז או אגן היקוות של נהר, הוא כל האזור שמימיו מנוקזים על ידי הנהר, כלומר זורמים אל הנהר. הקו המפריד בין שני אגני ניקוז נקרא קו פרשת המים. אגני ניקוז רבים מחולקים לאגני ניקוז קטנים יותר, שכל אחד מהם מזין יובל אחר של הנהר, או שני פלגים הנשפכים לאותו הנהר. קו פרשת מים המחלק בין שני נהרות הנשפכים למקום אחד, נקרא קו פרשת מים מקומית.
לעיתים קורה שנהר סוחף ומפרק את קו פרשת המים, ומים שהיו זורמים לנהר אחד, מתחילים לזרום בנהר אחר. תהליך זה, נקרא כיבוש נהר. אפשר להבחין בקלות בנהרות שנכבשו על ידי מקום הכיבוש, שבו נוצרת בדרך כלל "ברך" - זווית חדה (למשל ברך הליטני ליד מבצר הבופור ובנוסף ברך הירקון ליד תחנת הרכבת פתח תקווה - קריית אריה). צורה אחרת המרמזת על כך שנהר זה נכבש, היא אפיק עמוק ומפותח, המנקז אגן קטן במיוחד, שלא סביר שמימיו יכלו ליצור אגן כזה. במקרים אלו, סביר שהיה לנהר אגן גדול יותר, אלא שהוא נכבש לאחר עיצוב האפיק.
ניקוזו של אגן ההיקוות נעשה על ידי חרצים, ערוצים או בתרונות. החרצים הם תעלות רדודות בקרקע, שנוצרות בדרך כלל מיד אחרי הגשמים ומפסיקות להוליך מים עם תומם. הערוצים, עמוקים יותר, ארוכים יותר, ומוליכים מים זמן רב, ביניהם מים שחלחלו מעט, ויוצאים חזרה אל פני הקרקע בערוץ. הבתרונות הם ערוצים עמוקים וצפופים, וביניהם גבעות קטנות, שמדרונותיהן תלולים לרוב.
לָמושג "אגן ניקוז" ישנו פירוש נוסף, והוא כל גופי המים שדרכם או בהם עוברים מים אשר בסופו של דבר יגיעו לגוף מים כגון אגם, ימה, או ים (דוגמה: נהר הירדן הוא אחד מאגני הניקוז של ים המלח)

צפיפות הניקוז

צפיפות הניקוז הוא מדד הקובע את כמות הערוצים ביחס לשטח. חישוב צפיפות הניקוז, מתבצע על ידי חילוק האורך הכולל של הערוצים בשטח. מדד אחר, המאפיין את עומק הערוצים מפני השטח, נקרא תבליט זמין. מכפלת התבליט הזמין בצפיפות הניקוז, נקראת עיזוז תבליט. צורה אחרת לביטוי צפיפות הניקוז נקראת מסכת ניקוז, המבטאת את המרחק הממוצע בין שני ערוצים סמוכים. גודלה של מסכת הניקוז, הוא ביחס הפוך לצפיפות הניקוז.
הגורמים המשפיעים במיוחד על צפיפות הניקוז הם כמות המשקעים והמסלע. ככל שעולה כמות המשקעים - עולה כמובן צפיפות הניקוז, אך היא תלויה גם במידת החלחול ובקשיות הקרקע - גורמים התלויים בליתולוגיה.

סיעוף

ראשו של הנהר מסתעף לכיוונים שונים, וסעיפיו, הנקראים יובלים מנקזים אגני ניקוז משניים שונים. מקובל לדרג את יובלי הנהר בסדר יורד; הנהר הראשי הוא מדרגה 1, הנהרות הנשפכים אליו - דרגה 2, הנהרות הנשפכים אליהם הם בעלי דרגה 3, וכן הלאה. לעיתים, יש המשתמשים באותו העיקרון, אך מדרגים את יובלי הנהר בסדר הפוך - ערוץ אליו לא נשפך שום ערוץ אחר הוא מדרגה 1, ערוץ המורכב מערוצים כאלה הוא בעל דרגה 2, וכן הלאה. בין יובלים אלו, קיים יחס הנקרא יחס סיעוף, המבטא את היחס בין אורכם הכולל של כל הנהרות מדרגה 1 ביחד, (מספר הנגזר מצפיפות הניקוז), לבין גודל זה בנהרות מדרגה 2. באופן כללי ניתן לומר, שככל שמדובר בנהרות קטנים יותר, עולה מספרם ואורכם הכולל, ויורד אורכם הממוצע.
קצפת (תוכנית טלוויזיה)

קצפת הייתה תוכנית טלוויזיה לילדים ונוער, ששודרה בשנים 1997–1998 בערוץ הילדים. תוכנית זו מהווה המשך לתוכנית "הקרנבל של מיכל" ששודרה ב"ערוץ 2"
התוכנית חולקה לשני חלקים:
החלק הראשון מתרחש באולפן הפקה בו נמצאים מיכל, מפיק ההופעה אבנר, סבתא ציפורה והכוכב האורח.
החלק השני הוא מופע בו היו משחקי משפחות, חגיגות ימי הולדת, שירים וביצועים של הכוכבים האורחים.
את שיר הפתיחה של התוכנית הלחין ירון כפכפי וביצעה מיכל ינאי.